ואלון בהראמי

**ואלן בהראמי** (באלבנית: **Valon Behrami**; נולד ב-19 באפריל 1985 במיטרוביצה) הוא כדורגלן עבר שווייצרי יליד קוסובו.

## קריירת מועדונים
בהראמי נולד במיטרוביצה, שבחבל קוסובו, וכשהיה בן 5 עבר עם משפחתו לשווייץ, שם השתקעה משפחתו בכפר סטאביו, אשר נמצא בחלק של דוברי האיטלקית בשווייץ. מספר שנים מאוחר יותר קיבל בהראמי אזרחות שווייצרית.

בהראמי החל לשחק כדורגל במועדון הקטן של הכפר סטאביו, ומשם עבר לשחק במחלקת הנוער של קבוצת קיאסו, ואחר כך גם במחלקת הנוער של לוגאנו. בלוגאנו, קיבל בהראמי מספר הזדמנויות בקבוצה הבוגרת, ולאחר מספר משחקים טובים שלו בקבוצה, הוא הוחתם בעסקה משותפת בשני המועדונים האיטלקים גנואה ואודינזה. הוא שיחק תחילה בגנואה, שאז שיחקה בליגה האיטלקית השנייה, בעונת 2003–2004. בעונה שלאחר מכן, גנואה רכשה את חלקה של אודינזה מכרטיס השחקן שלו, והשאילה אותו להלאס ורונה, שגם שיחקה בליגה השנייה. אחרי עונה מרשימה בוורונה, לאציו רכשה אותו מגנואה, בקיץ 2005.

בלאציו, שיחק בהראמי במשך שלוש עונות, ורכש לעצמו מעמד חשוב בסגלה של הקבוצה. בעונתו האחרונה, היה כבר שחקן הרכב לכל דבר, ובכך תפס את תשומת לבם של מועדונים רבים באירופה. ב-23 ביולי 2008, הכריזה וסטהאם יונייטד שרכשה את בהראמי מלאציו, תמורת 5 מיליון פאונד, והחתימה אותו על חוזה ל-5 שנים. בהראמי ערך את הופעת הבכורה שלו בווסטהאם בניצחון הביתי 1–2 על וויגאן אתלטיק, ב-16 באוגוסט 2008. שערו הראשון עבור וסטהאם, היה שער ניצחון במשחק בו ניצחה קבוצתו 0–1 את סנדרלנד, ב-23 בנובמבר 2008.

ב-26 בינואר 2011 חתם בהראמי ל-3 שנים וחצי בפיורנטינה. בקיץ 2012 חתם בהראמי בנאפולי. ב-2 באוגוסט 2014 חתם בקבוצה הגרמנית המבורג. ב-11 ביולי 2015 חתם בהראמי לשלוש שנים בווטפורד מהפרמייר ליג. ב-16 באוגוסט 2017 חתם לשנתיים באודינה.

ב-31 בינואר 2022 חתם בברשה מהסרייה ב'.

## קריירה בינלאומית
בהראמי נכלל בסגלן של נבחרות שווייץ הצעירות עד גיל 18 ועד גיל 19. הוא כבש גם שער חשוב עבור נבחרת שווייץ הבכירה, נגד טורקיה, במשחק ההצלבה הראשון מבין שניים, לקראת העפלה למונדיאל 2006. במהלך טורניר הגמר של מונדיאל 2006, הוא סבל מפציעה שגרמה לספסולו במהלך שני המשחקים הראשונים של הטורניר. במשחק השלישי של שלב הבתים נגד קוריאה הדרומית, הוא שיחק והוחלף בדקה ה-88 של המשחק. במשחק שמינית הגמר נגד אוקראינה הוא לא שותף. בהראמי היה שחקן הרכב בכל שלושת המשחקים של נבחרת שווייץ במהלך טורניר הגמר של יורו 2008.

בהראמי נכלל בסגל הנבחרת במונדיאל 2010, במסגרתו הורחק בכרטיס אדום במשחק מול צ'ילה והפך בכך לשחקן השווייצרי הראשון שהורחק במשחקי גביע העולם.

בהראמי נכלל בסגל גם במשחקי מונדיאל 2014 ו-2018 והפך בכך לשחקן השווייצרי הראשון שהופיע בארבעה טורנירי גביע עולם רצופים.

## חיים אישיים
ביולי 2018 נישא לגולשת הסקי לארה גוט-בהראמי. יש לו שני ילדים מאשתו לשעבר, אלנה נונזאני: סופיה, ילידת 2009, ואיזבלה שנולדה ב -19 ביולי 2016.

## קישורים חיצוניים

* ואלון בהראמי - האתר הרשמי
## הערות שוליים

קטגוריה:כדורגלנים קוסוברים
קטגוריה:כדורגלנים שווייצרים
קטגוריה:מגני כדורגל קוסוברים
קטגוריה:מגני כדורגל שווייצרים
קטגוריה:קשרי כדורגל קוסוברים
קטגוריה:קשרי כדורגל שווייצרים
קטגוריה:מיטרוביצה: כדורגלנים
קטגוריה:כדורגלני לוגאנו
קטגוריה:כדורגלני גנואה
קטגוריה:כדורגלני הלאס ורונה
קטגוריה:כדורגלני לאציו
קטגוריה:כדורגלני וסטהאם יונייטד
קטגוריה:כדורגלני פיורנטינה
קטגוריה:כדורגלני נאפולי
קטגוריה:כדורגלני המבורג
קטגוריה:כדורגלני ווטפורד
קטגוריה:כדורגלני אודינזה
קטגוריה:כדורגלני פ.צ. סיון
קטגוריה:כדורגלני ברשה
קטגוריה:כדורגלני נבחרת שווייץ
קטגוריה:כדורגלני מונדיאל 2006
קטגוריה:כדורגלני יורו 2008
קטגוריה:כדורגלני מונדיאל 2010
קטגוריה:כדורגלני מונדיאל 2014
קטגוריה:כדורגלני יורו 2016
קטגוריה:כדורגלני מונדיאל 2018
קטגוריה:קוסוברים שנולדו ב-1985
קטגוריה:שווייצרים שנולדו ב-1985